ቢሮው በእርሻ ኢንቨስትመንቱ የሚሰማሩ 75 አልሚዎችን መለየቱን አስታወቀ፡፡
ባሕር ዳር፡ ግንቦት 21/2012 ዓ.ም (አብመድ) በገጠር መሬት ኢንቨስትመንት የሚሰማሩ 75 አዳዲስ አልሚዎችን መለየቱን የአማራ ክልል ገጠር መሬት አስተዳደርና አጠቃቀም ቢሮ አስታወቀ፡፡ መመዘኛውን ያለፉ ባለሀብቶች በፍጥነት ወደ ሥራ እንዲሰማሩም አሳሰቧል፡፡በ2012/13 የመኸር ወቅት በኮሮና ወረርሽኝ፣ በበርሃ አንበጣ መንጋ እና በሌሎች ችግሮች ሊፈጠር የሚችለውን የምርት ቅናሽ ለማካካስ የአማራ ክልል መንግሥት 60 ሺህ ሄክታር መሬት ለአዲስ አልሚዎች ለማስተላለፍ እንቅስቃሴ ጀምሯል፡፡ በዘርፉ ለመሰማራት ከቀረቡት አልሚዎች መካከልም የተሻለ የግብርና ቴክኖሎጂና የፋይናንስ አቅም ያላቸውን 75 አልሚዎች መለየቱንም ቢሮው አስታውቋል፡፡ከቢሮው የተገኘው መረጃ እንደሚያሳየው አልሚዎቹ እስከ ግንቦት 30/2012 ዓ.ም ውል ገብተው በቀጥታ ወደ ሥራ እንዲገቡ እየተሠራ ነው፡፡ተጨማሪ ምርት ለማግኘት ለአልሚዎች የሚተላለፉት መሬቶች በምዕራብ ጎንደር ዞን መተማ፣ ቋራ እና ምዕራብ አርማጭሆ፣ በማዕከላዊ ጎንደር ዞን ጠገዴ ወረዳ፣ በአዊ ብሔረሰብ አስተዳደር ዚገምና ጃዊ፣ በምሥራቅ ጎጃም፣ በምዕራብ ጎጃም እና በሰሜን ሸዋ ዞኖች ነው የሚገኙት፡፡ ከተመረጡት ቦታዎች መካከል ተወዳዳሪ ያልቀረበላቸው ቦታዎች መኖራቸውን የቢሮው የገጠር መሬት ኢንቨስትመንት ዳይሬክተር ጥጋቡ በላይ አስታውቀዋል፡፡ ለመኸሩ የግብርና ሥራ ለማዋል ካልተመለመሉት ተወዳዳሪዎቸ መካከል የተሻለ አንጻራዊ አቅም ያላቸው አልሚዎች እንዲሰማሩ እየተሠራ እንደሆነም ታውቋል፡፡